Nog 4 positief getoets vir Covid-19 in SADie nuwe koronavirus Covid-19. (Grafika: CDC/Alissa Eckert, MS; Dan Higgins, MAM via Wikimedia Commons) Daar is Donderdag altesaam 17 bevestigde gevalle van Covid-19 in Suid-Afrika aangemeld nadat nog vier pasiënte sedert Woensdag positief vir dié nuwe koronavirus getoets is. Dr. Zweli Mkhize, minister van gesondheid, het bevestig dié vier nuwe gevalle is ŉ 38-jarige man van KwaZulu-Natal, ŉ 27-jarige vrou van Mpumalanga, ŉ 43-jarige man van Gauteng en ŉ 32-jarige man van die Vrystaat. Die 32-jarige man van die Vrystaat was onlangs in aanraking met ŉ Chinese sakeman in Suid-Afrika. Dit is die eerste geval waar die virus plaaslik oorgedra is. Die ander drie pasiënte het onlangs na die buiteland gereis. Die 38-jarige man van Durban is positief getoets terwyl hy hier vir sy familie vanuit Turkye gekuier het. Hy het intussen na die Verenigde Koninkryk gereis en die afgelope naweek na Suid-Afrika teruggekeer. Die 27-jarige vrou van Mpumalanga het onlangs na Amerika gereis. Die 43-jarige man van Johannesburg het die afgelope naweek na New York vanaf Dubai gereis en toe weer terug na Suid-Afrika. Volgens Mkhize toon dié vier pasiënte matige simptome en word tans tuis onder kwarantyn gehou. Hulle word ook reeds vir hul simptome behandel. Die departement is nou besig om diegene wat kontak met dié pasiënte gehad het, op te spoor. Maroela Media het vroeër berig teen Woensdag is minstens 3 642 Suid-Afrikaners vir Covid-19 getoets. Meer as 115 000 mense wêreldwyd is gediagnoseer met die virus en 4 200 oorlede sedert die virus in Desember in China uitgebreek het. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.